b'\n_START_ARTICLE_\nFranc Kangler\n_START_SECTION_\nLokalne volitve 2006\n_START_PARAGRAPH_\nLeta 2006 je kandidiral za \xc5\xbeupana Mestne ob\xc4\x8dine Maribor. V drugem krogu je premagal Gregorja Pivca in bil izvoljen s 54,93\xc2\xa0% podpore. Uspeh je ponovil tudi na lokalnih volitvah leta 2010, ko je za las zmagal \xc5\xbee v prvem krogu s 50,41\xc2\xa0% podpore. Isto\xc4\x8dasno je slavila \xc5\xa1e njegova \xc5\xbdupanova lista, ki je dobila 10 sede\xc5\xbeev v 45-\xc4\x8dlanskem mestnem svetu._NEWLINE_Ob koncu leta 2012 je Kangler postal glavni povod za najbolj mno\xc5\xbei\xc4\x8dne proteste v samostojni Sloveniji. Po treh mariborskih vstajah, kjer je bilo prisotno tudi policijsko in protestni\xc5\xa1ko nasilje, je z 31. 12. 2012 napovedal svoj odstop kot \xc5\xbeupan Mestne ob\xc4\x8dine Maribor.\n_START_SECTION_\nLokalne volitve 2014\n_START_PARAGRAPH_\nNa nadomestnih \xc5\xbeupanskih volitvah marca 2013 ni nastopil, se je pa znova pojavil na politi\xc4\x8dni sceni na rednih lokalnih volitvah 5. oktobra 2014, kjer se je s 17,72\xc2\xa0% uvrstil v drugi krog s takrat aktualnim \xc5\xbeupanom Andrejem Fi\xc5\xa1travcem. V drugem krogu je do\xc5\xbeivel visok poraz, saj ga je Fi\xc5\xa1travec premagal s 74,54\xc2\xa0%.\n_START_SECTION_\nLokalne volitve 2018\n_START_PARAGRAPH_\nLeta 2016 se je \xc5\xbeupanova lista na kongresu preoblikovala v Novo ljudsko stranko in v sodelovanju s stranko Glas za otroke in dru\xc5\xbeine kot \xc2\xbbZdru\xc5\xbeena desnica\xc2\xab\xc2\xa0nastopila na dr\xc5\xbeavnozborskih volitvah 2018, kjer pa je prejela le 0,57\xc2\xa0% glasov. Pred lokalnimi volitvami 2018 je Kangler prevzel vodenje stranke in jo preimenoval v Listo Franca Kanglerja \xe2\x80\x93 Novo ljudsko stranko ter napovedal vnovi\xc4\x8dno kandidaturo za mariborskega \xc5\xbeupana. Podprle so ga tudi Slovenska ljudska stranka, Lista novinarja Bojana Po\xc5\xbearja, Glas za otroke in dru\xc5\xbeine, Slovenska nacionalna stranka ter Slovenska demokratska stranka, pri kateri je nekaj medijske pozornosti spro\xc5\xbeilo za\xc4\x8detno nestrinjanje mariborskega odbora o podpori kandidatu.'